**ใบความรู้**

เรื่อง ส่วนประกอบของมาลัย ความหมายของคำต่าง ๆที่ใช้ในงานมาลัย ..........................................................................................................................................................................

**จุดประสงค์การเรียนรู้**

 1.อธิบายความหมาย ความสำคัญ ประโยชน์ หลักการ วิธีการ ขั้นตอน กระบวนการทำงาน

การจัดการเกี่ยวกับการเลือกดอกไม้ใบไม้ และวัสดุตกแต่งในงานมาลัยได้

 2.เลือก ใช้ ซ่อมแซม ดัดแปลง เก็บ บำรุงรักษาเครื่องมือเครื่องใช้ในการร้อยมาลัยได้

**สาระการเรียนรู้**

 ส่วนประกอบของมาลัย

 1.ตัวมาลัย 2.อุบะ 3.ซีก 4.ริบบิ้น

 1.ตัวมาลัย อาจใช้เป็นมาลัยกลม มาลัยแบน มาลัยรี มาลัยสามเหลี่ยม มาลัยสี่เหลี่ยม มาลัยตุ้ม ฯลฯ

 2.อุบะ ที่นิยมใช้ห้อยประดับพวงมาลัย ได้แก่ อุบะแขก อุบะพู่ และอุบะตุ้งติ้ง ( สำหรับห้อยมาลัยตุ้ม )

 3.ซีก ที่ใช้ผูกรัดรอยต่อระหว่างตัวมาลัยกับอุบะนั้น ควรเป็นซีกที่มีขนาดสัดส่วนที่เหมาะสมกับตัวมาลัย แต่ก็ไม่ควรเล็กจิ๋วหรือใหญ่โตเทอะทะเกินไป ซึ่งมองดูแล้วจะทำให้สัดส่วนของพวงมาลัย ไม่ดีเท่าที่ควร

 4.ริบบิ้น นับว่าเป็นส่วนประกอบอย่างหนึ่ง สำหรับพวงมาลัยที่ใช้คล้องคอ มาลัยชำร่วย มาลัยมือถือที่ให้แก่ประธานหรือแขกผู้ใหญ่ ( ในบางแบบ )

 **ความหมายของคำต่าง ๆ ที่ใช้ในการทำงานมาลัย**

**1. เข็มมาลัย** เป็นเข็มเหล็กยาวประมาณ 12 – 14 นิ้ว ปลายแหลมมี 2 ขนาด ขนาดเล็กใช้กับงานละเอียด

ส่วนขนาดใหญ่ใช้กับงานดอกไม้ดอกใหญ่หรือดอกไม้ที่มีกลีบใหญ่ ๆ เวลาซื้อควรต้องเลือกให้เหมาะสมกับงานนั้น

 **2. เข็มสั้นหรือเข็มมือ** หมายถึง เข็มสั้นธรรมดาใช้สำหรับเย็บดอกข่า เย็บโบว์ หรือร้อยอุบะก็ได้ ปกติมักจะใช้เบอร์ 8 และเบอร์ 9

 **3. ด้าย** ด้ายที่ใช้ในงานมาลัยมี 2 ขาด คือ ขนาดใหญ่ และขนาดเล็ก ด้ายร้อยมาลัย ใช้เส้นใหญ่ ( สีขาว ) ควรใช้ด้ายคู่ ด้ายร้อยอุบะ ใช้เส้นเล็ก ( สีขาว ) เบอร์ 40 หรือ เบอร์ 60 ด้ายสำหรับเย็บหรือมัดดอกข่า ใช้เส้นเล็ก ควรใช้สีเดียวกับกลีบดอกไม้ที่ใช้ทำตุ้มดอกข่า

 **4. ดอกตุ้ม** เป็นส่วนประกอบอย่างหนึ่งของอุบะที่อยู่ส่วนล่างสุด เช่น ดอกกุหลาบตูม ดอกจำปี ดอกจำปา ดอกบานไม่รู้โรย ดอกชบาหนู ดอกกล้วยไม้ หรือดอกข่าประดิษฐ์ ฯลฯ

 **5. ดอกข่า** เป็นดอกไม้ที่ประดิษฐ์ให้มีลักษณะคล้ายดอกข่าใช้แทนดอกตุ้มของอุบะ อาจประดิษฐ์จากกลีบกุหลาบ ดอกพุด ดอกมะลิ ฯลฯ

 **6. อุบะ** เป็นส่วนที่ใช้สำหรับห้อยชายมาลัย เพื่อให้เกิดความสวยงาม น่ารักยิ่งขึ้น

 **7. ซีก** เป็นมาลัยประเภทหนึ่งที่มีลักษณะรูปทรงตามขวางเพียงเสี้ยวหนึ่งถึงครึ่งวงกลม สำหรับนำไปผูกรัดเป็น มาลัยลูกโซ่ หรือสำหรับผูกปิดรอยต่อของมาลัยเพื่อให้เกิดความสวยงามยิ่งขึ้น

 **8.แป้น** หมายถึง ส่วนที่เป็นที่สำหรับรองรับดอกไม้ที่ร้อยอยู่ในเข็มมาลัย และยังใช้สำหรับปิดท้ายของการร้อยมาลัยเมื่อจบเข็มแล้วเป็นการช่วยกันมิให้ดอกไม้ชั้นสุดท้ายรวนหรือหลุดล่วงไปได้ง่าย ในขณะทำการรูดมาลัยออกจากเข็ม

**9.ส่งกลีบหรือส่งก้าน** หมายถึง ความยาวช่วงระยะระหว่างปลายกลีบ หรือปลายดอกถึงจุดที่เข็มแทง

**10.หน้าเรียบ** หมายถึง การส่งกลีบหรือส่งก้านดอกให้ปลายเสมอกัน มองดูแล้วได้ระดับเรียบร้อยสวยงาม

 ไม่สูง ๆ ต่ำ ๆ หรือโค้งเว้าเป็นคลื่น

 **11.กรอง** หมายถึง วิธีการประดิษฐ์ดอกไม้วิธีหนึ่ง โดยการนำเอาดอกไม้บางชนิด เช่น ดอกบานไม่รู้โรยมาเฉือนให้เป็นแว่นบาง ๆ ด้วยมีดคม ๆ แล้วนำมาร้อยด้วยเข็มทีละแว่นว้อนกันจนยาวพอต้องการที่จะนำไปใช้ในงานนั้น ๆ ซึ่งวิธีการนี้เรียกว่า กรองดอกบานไม่รู้โรย

 **12.ประคำดอกรัก** หมายถึง วิธีการประดิษฐ์ดอกรักให้มีรูปร่างลักษณะกลม ๆ คล้ายลูกประคำ โดยการเลือกดอกรักสีเดียวกัน ขนาดดอกเท่ากันจำนวน 2 ดอก ผ่าตามกลีบทั้งห้าสักเล็กน้อยแล้วนำมาประกบกัน ประคำดอกรักนี้สามารถจะนำมาเรียงเถาแล้วร้อยเป็นสายอุบะก็ได้

 **13.แต่งตัว** หมายถึง การนำส่วนต่าง ๆ ของมาลัยมาประกอบเข้าด้วยกันจนสำเร็จตามลำดับขั้นตอนให้มีรูปร่างครบถ้วนถูกต้องได้สัดส่วน และสวยงามตามแบบของมาลัยประเภทนั้น ๆ

 **14.วาสลิน** เป็นน้ำมันชนิดหนึ่งใช้สำหรับทาเข็มมาลัยก่อนร้อย ขณะร้อยเพื่อให้การรูดมาลัยออกจากเข็มได้ง่าย สะดวกขึ้น และสำหรับไว้ทาเข็มมาลัยที่ทำความสะอาดเรียบร้อยแล้ว ซึ่งเป็นการรักษาเข็มอย่างถูกวิธีด้วย

 **15.ริบบิ้นหรือโบว์** หมายถึง ส่วนที่จะใช้ผูกติดกับมาลัยสำหรับคล้องคอ หรือใช้มือถือก็ได้ อาจเป็นริบบิ้นที่ทำจากผ้า ไนลอน ฟาง พลาสติก หรือริบบิ้นเงิน ริบบิ้นทอง

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ใบความรู้

เรื่อง วัสดุอุปกรณ์ในการร้อยมาลัย ..........................................................................................................................................................................

**วัสดุและอุปกรณ์ในการร้อยมาลัย**

วัสดุอุปกรณ์ต่าง ๆ ที่สำคัญและจำเป็นในการร้อยมาลัย มีดังต่อไปนี้

 **1.ดอกไม้** ดอกไม้ที่ใช้ในการร้อยมาลัย ได้แก่ กุหลาบ มะลิ เฟื่องฟ้า บานบุรี กล้วยไม้ ผกากรอง (ดอกตูม ) กะเม็ง พุด พุทธชาด เขี้ยวกระแต หางนกยูง ( ดอกตูม ) ดอกหญ้า พังพวย เล็บมือนาง มากาเร็ต ( ดอกตูม ) เบญจมาศน้ำ ( ดอกตูม ) บานไม่รู้โรย ประทัด พิกุล ดอกรัก ฯลฯ

 **2.ใบไม้**  ใบไม้ที่ใช้ร้อยมาลัย ได้แก่ ใบกระบือ ใบแก้ว ใบมะยม ใบพังพวย ใบจามจุรี

ใบดอนหญ้าขาว ใบดอนหญ้าแดง ใบหมากผู้หมากเมีย ใบชบา ใบโกสน ฯลฯ

 **3.เข็มมาลัย** มีสองขนาด คือ ขนาดเล็กและขนาดใหญ่ แต่ก็ต่างกันไม่มากนัก ควรจะเลือกใช้

ให้เหมาะสมกับงาน ถ้างานรอยดอกไม้เล็ก ๆ หรือกลีบเล็ก ๆ ก็ควรใช้เข็มมาลัยขนาดเล็ก แต่ถ้าร้อยดอกไม้ดอกใหญ่ หรือดอกไม้ที่มีกลีบใหญ่ ๆ ก็ควรใช้เข็มมาลัยขนาดใหญ่และยาวกว่า

 **4.เข็มสั้นหรือเข็มมือ** ปกติใช้เบอร์ 8 , เบอร์ 9อย่างชนิดยาว เพราะเป็นขนาดที่เหมาะสมที่สุด

 **5.ด้าย** มีสองขนาด คือ ใหญ่และเล็ก ขนาดใหญ่สำหรับร้อยมาลัย ขนาดเล็กสำหรับร้อยอุบะ

เย็บหรือมัดดอกข่า และเย็บริบบิ้นหรือโบว์

 **6.ใบตอง** สำหรับไว้ปูพื้นก่อนวางดอกไม้ ใบไม้ ห่อดอกไม้ และทำแป้น

 **7.กระดาษทราย** สำหรับไว้ขัดเข็มมาลัย เข็มมือเมื่อมีสนิมเกาะ ควรเลือกใช้เบอร์ 0 เพราะมีความละเอียดที่สุด

 **8.มีดเล็ก** มีดบางคม ๆ สำหรับไว้ตัดดอกไม้ เช่น ดอกบานไม่รู้โรย

 **9.กรรไกร** ควรมี 2 ขนาด คือ ขนาดเล็กและขนาดกลาง

 9.1ขนาดเล็กปลายแหลมคม ใช้สำหรับตัดกลีบดอกไม้ ใบไม้

 9.2ขนาดกลาง สำรับตัดใบตองและด้ายในบางโอกาส

 **10.คีม** สำหรับไว้จับเข็มมาลัย ขณะที่ทำการรูดมาลัยออกจากเข็ม

 **11.น้ำมันวาสลิน** สำหรับไว้ทาเข็มมาลัยก่อนร้อย ขณะร้อยและก่อนจะรูดมาลัยออกจากเข็ม

( ควรทาตั้งแต่จากใต้แป้นใบตองมายังก้นเข็มตรงร้อยด้าย )

 **12.กะละมัง** สำหรับไว้พักดอกไม้ ใบไม้

 **13.ถาด** สำหรับใส่ดอกไม้ ใบไม้ และอุปกรณ์ในการร้อยมาลัย

 **14.แก้วน้ำหรือขันน้ำเล็ก** สำหรับใส่น้ำไว้พรมดอกไม้ขณะร้อย

 **15.ทีฉีดน้ำ** ควรใช้ชนิดที่ปรับให้เป็นละอองฝอย ๆ ได้ สำหรับไว้พรมดอกไม้ ใบไม้จำนวนมาก

 **16.ผ้าขาวบาง** สำหรับไว้คลุมดอกไม้เพื่อให้สดอยู่ได้นาน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**ใบความรู้**

เรื่อง ขั้นตอนต่าง ๆในการร้อยมาลัย ..........................................................................................................................................................................

**ขั้นตอนต่าง ๆ ในการร้อยมาลัย**

การเตรียมเข็มมาลัย

 1.ตรวจดูเข็มมาลัยว่าตรงหรือไม่ ถ้ามีส่วนใดโค้งงอจะต้องคลึงให้ตรงเสียก่อน โดยวางเข็มมาลัยลงบนพื้นเรียบแล้วใช้ไม้เรียบ ๆ วางทับเข็ม คลึงไปมาแบบเดียวกับการคลึงลวดในการทำดอกไม้แห้งนั่นเอง

 2.ตรวจดูว่าเข็มเป็นสนิมหรือไม่ ถ้าเป็นต้องใช้กระดาษทรายชนิดละเอียดเบอร์ 0 ขัดให้สะอาดเสียก่อน

 3.ใช้น้ำมันวาสลินทาเข็มให้ลื่น แล้วเช็ดให้สะอาด

 **การเตรียมแป้นใบตอง**

 ก่อนอื่นจะต้องสำรวจดูว่าจะร้อยมาลัยอะไรบ้าง จำนวนกี่เข็ม ก็ควรทำแป้นให้ครบ โดยถือหลักเกณฑ์ว่าการร้อยมาลัย 1 เข็ม จะต้องใช้แป้นใบตอง 2 อัน ขนาดเท่ากัน คือ ขนาดใหญ่กว่ามาลัย

ที่จะร้อยเล็กน้อย

 **การถือเข็มมาลัย**

 จะต้องถือเข็มด้วยมือซ้าย ควรถือให้ถนัดแน่นและมั่นคง จะอยู่ระหว่าง 3.5 นิ้ว นับจากก้นเข็มขึ้นมา เวลาจะพับกลีบดอกไม้ในการร้อยมาลัยจะต้องใช้มือขวาพับ เพราะว่ามือซ้ายยังต้องถือเข็มอยู่ แต่ใช้วิธีดังนี้คือ ใช้นิ้วนางและนิ้วก้อยมือซ้ายจับเข็มปัดเข็มให้เหออก แล้วใช้มือซ้ายเพียงหัวแม่มือและนิ้วชี้ช่วยมือขวา จับปลายกลีบดอกที่พับไว้เท่านั้น

 **การปลิดกลีบกุหลาบ**

 นับว่าเป็นสิ่งสำคัญอย่างหนึ่งที่จะต้องทำให้ถูกวิธี เพื่อให้กลีบที่ปลิดออกมาแล้วจะได้ไม่บอบช้ำ

ซึ่งจะช่วยคงความสวยสดอยู่ได้นานทีเดียว มีขั้นตอนละวิธีการดังนี้คือ ใช้มือซ้ายจับก้านดอกกุหลาบ

คว่ำลง มือขวาจับกลีบกุหลาบชั้นบนแล้วค่อยดึงเข้าหาตัว หมุนก้านกุหลาบออกข้างนอกอย่างช้า ๆ

กลีบกุหลาบก็จะหลุดออกโดยไม่บอบช้ำตามที่ต้องการ

 **การตัดกลีบดอกไม้และใบไม้**

 ดอกไม้และใบไม้บางอย่างที่ใช้ร้อยมาลัย เช่น ดอกเฟื่องฟ้า ดอกบานบุรี ใบกระบือ ใบแก้ว ใบมะยม ใบชบา ฯลฯ ก่อนจะนำมาร้อยต้องตัดกลีบให้มีขนาดรูปทรงดังนี้ก่อน ระวังอย่าให้ปลายแหลมหรือป้านเกินไปจะทำให้พับกลีบ แล้วไม่สวยเท่าที่ควร

 **การพับกลีบดอกไม้**

 ดอกไม้บางอย่างที่ใช้ร้อยมาลัย มีวิธีการพับกลีบดังนี้

 1.การพับกลีบ โดยพับเอาโคนกลีบออกข้างนอกในเวลาร้อย เช่น การพับกลีบกุหลาบ ควรเลือกกลีบกุหลาบที่มีโคนกลีบสวยไม่มีรอยเว้าแหว่ง ถือโคนกลีบขึ้นข้างบน พับทบครึ่งตามยาวของกลีบ ( เอาด้านสีเข้มไว้ข้างใน ) แล้วพับทบกลีบกลับออกมาทั้งสองข้าง การพับกลีบวิธีนี้เมื่อร้อยแล้วมองดูจะสังเกตได้ว่ากลีบค่อนข้างเรียวแหลม

 2.การพับกลีบโดยพับเอาปลายกลีบออกข้างนอกในเวลาร้อย เช่น กลีบกุหลาบควรเลือกกุหลาบกลีบไม่ใหญ่นัก และควรเป็นกลีบขนาดเดียวกัน โดยพับทบครึ่งเอาด้านสีเข้มเข้าข้างในแล้วพับทบกลีบออกทั้งสองข้าง การพับกลีบแบบนี้เมื่อร้อยแล้วมองดูจะสังเกตได้ว่ามาลัยสีเข้ม และมีลักษณะกลีบกลมมนกว่าการพับกลีบแบบแรก

 3.การพับกลีบดอกไม้โดยวิธีพับแบบเอาปลายกลีบออกข้างนอกอีกแบบหนึ่ง คือ ม้วนกลีบทางด้านริมขวามือเข้ามาเป็นรูปหลอดกลม ๆ

 การพับกลีบแบบนี้อาจใช้สำหรับร้อยแตงลวดลาย เช่น กลีบกุหลาบ กลีบบานบุรี กลีบกล้วยไม้มาดาม ฯลฯ เพื่อให้เกิดลวดลายที่เด่นและแปลกออกไปจากกลีบที่ร้อยเป็นพื้นของมาลัยนั้น ๆ

 **การพับกลีบใบไม้**

 ใบไม้ที่ใช้ร้อยมาลัย มีวิธีการพับกลีบใบแบบต่าง ๆ ดังนี้

 1.การพับกลีบทบครึ่งแล้วทบกลีบออกมาทั้งสองข้าง การพับกลีบแบบนี้จะต้องตัดใบไม้ให้มีรูปทรงดังนี้ก่อน

ควรวางด้านปลายใบขึ้นข้างบนเสมอและควรหลีกเลี่ยง เส้นกลางใบด้วยเพราะถ้ามีเส้นกลางใบติดอยู่ที่กลีบ

จะทำให้มองดูรู้สึกแข็งกระด้างเกินไป และไม่ควรใช้ใบอ่อนจะเหี่ยวง่าย

 2.การพับกลีบใบแบบทบครึ่งธรรมดาโดยไม่ต้องทบกลีบออกข้าง จะต้องตัดใบก่อนแล้วพับดังนี้

การพับกลีบแบบนี้จะเห็นได้ว่า ถึงแม้จะเป็นใบไม้ที่ เล็กหรือแคบก็ใช้ได้ใบไม้ที่แข็งกรอบแตกง่าย ควรใช้

วิธีการพับแบบนี้

 3.การพับกลีบใบแบบม้วนเป็นหลอดกลมเหมือนกับการพับกลีบดอกในข้อ 3 แต่การพับแบบนี้จะต้องตัดกลีบดังนี้ และใบไม้ควรมีความกว้างและความยาวพอเพียง

 การพับกลีบดอกไม้และใบไม้ย่อมขึ้นอยู่กับชนิด ลักษณะและรูปทรงของดอกไม้และใบไม้ที่เรามีอยู่ว่าเหมาะสมกับการพับแบบใดมากที่สุด ก็ควรใช้วิธีการพับแบบนั้น ๆ ตามโอกาสอันสมควรด้วย เพราะดอกไม้ ใบไม้แต่ละท้องถิ่นแต่ละฤดูกาลนั้นย่อมหาได้ง่ายและยากไม่เหมือนกัน

 **การทำแป้นใบตอง**

 ขนาดของแป้นใบตองนั้นขึ้นอยู่กับมาลัยที่จะร้อย ควรให้แป้นใบตองมีขนาดใหญ่กว่ามาลัยที่จะร้อยเล็กน้อย ไม่ควรให้ใหญ่หรือเล็กมากเกินไป เพราะจะทำให้เกิดความไม่เหมาะสมและไม่สะดวกในตอนที่จะรูดมาลัยออกจากเข็ม วิธีการพับแป้นใบตองมีขั้นตอนดังต่อไปนี้

 1.ฉีกใบตองขนาดเท่ากัน 2 ชิ้น ( ขนาดกว้าง 1.5 นิ้ว ) ตัดหัวและปลายให้เรียบร้อย วางซ้อนทางด้านแข็งทำมุมฉากซึ่งกันและกัน

 2.พับริมใบตองด้านแข็งชิ้นที่ 1 ทบเข้ามาเป็นรูปสี่เหลี่ยมจัตุรัสเท่ากับขนาดความกว้างของใบตอง

ที่ฉีกไว้

 3.พับริมใบตองชิ้นที่ 2 ทบลงมาเป็นรูปสี่เหลี่ยมจัตุรัสเท่ากับความกว้างของใบตองเช่นกัน

 4.มือขวาจับใบตองชิ้นที่ 1 ด้านขวามือทบมาทางซ้าย

 5.ใช้มือขวาจับใบตองชิ้นที่ 2 ทบขึ้นไปทางด้านบน

 6.กลับใบตองหงายขึ้นใช้มือขวาจับชิ้นที่ 1 ทบมาทางซ้าย

 7.จับใบตองชิ้นที่ 2 ทบลงมาด้านล่าง

 8.กลับใบตองหงายขึ้น มือขวาจับชิ้นที่ 2 ทบลงมา และมือซ้ายจับชิ้นที่ 1 ทบลงมาทางขวา

 9.กลับใบตองหงายขึ้น ตัดปลายใบตองชิ้นที่ 2 ส่วนที่เหลือทิ้งไป ( ถ้าใบตองช่วงยาวเกินไป )

 10.ตัดริมทั้งสองของปลายใบตองชิ้นที่ 1ให้เล็กลงนิดหน่อย เพื่อสะดวกและง่ายต่อการสอดเก็บปลายให้เรียบร้อย

 **วิธีการร้อยมาลัย**

 ก่อนที่จะร้อยมาลัยจะต้องใส่หรือร้อยแป้นใบตองก่อน 1 แป้น อยู่ในระดับเหนือมือที่จับเข็มมาลัย ใช้วาสลินทาเข็มให้ลื่นแล้วจึงเริ่มร้อยกลีบแรก โดยต้องร้อยจากทางด้านซ้ายสุดแล้วกลีบต่อ ๆ มา ค่อยหมุนตามเข็มนาฬิกา แต่ละชั้นก็ควรให้สับหว่างกันด้วยขณะร้อย ต้องหมั่นทาวาสลินที่เข็มด้วย โดยเฉพาะดอกไม้ใบไม้ที่มียางมาก ๆ และต้องพรมน้ำบางตามความเหมาะสม เมื่อร้อยจบเข็มแล้ว จะต้องใส่หรือร้อยแป้นใบตองปิดทับอีก 1 แป้น

 **วิธีการรูดมาลัยออกจากเข็ม**

 1.พรมน้ำดอกไม้ให้ทั่วเข็มกะว่าให้เปียกถึงเข็ม ( ถ้าเป็นดอกพุดไม่ต้องพรมเพราะดอกพุดจะบานง่าย )

 2.ทาน้ำมันวาสลินตั้งแต่ใต้แป้นใบตองจนถึงก้นเข็ม

 3.คนหนึ่งจับคีมหนีบเข็มมาลัยด้านปลายเอาไว้ให้มั่นคง อีกคนหนึ่งใช้มือขวาจับเข็มหลวม ๆ ด้วยนิ้วหัวแม่มือกับนิ้วชี้ แต่ใช้นำหนักจากนิ้วกดลงบนแป้นใบตองที่ปิดคลุมมาลัยอยู่ ส่วนมือซ้ายจับเข็มหลวม ๆ ใต้แป้นด้วยนิ้วหัวแม่มือกับนิ้วชี้ ดันแป้นใบตองขึ้นเล็กน้อย พร้อมกับเอานิ้วกลางละนิ้วนางเข้าหนีบประกบเข็มไว้ด้วย เพื่อกันมิให้มาลัยรวนเสียรูปทรงและลวดลาย

 4.ตกลงให้สัญญาณซึ่งกันและกันทั้งสองคนว่าจะดึงเข็มและรูดมาลัยพร้อม ๆ กัน โดยอาจใช้วิธีนับ

1 , 2, 3 ก็ได้ เมื่อมาลัยหลุดออกพ้นเข็มแล้วให้หยุดดึงได้ แต่คนที่ดึงหรือรูดมาลัยยังจะต้องค่อย ๆ ประกอบมาลัยอยู่ระหว่างช่วงกลางของด้าย แล้วจัดดอกให้เรียงเข้าที่เดิมให้เรียบร้อยด้วย

 5.ถ้ารูดมาลัยออกจากเข็มแล้ว เกิดการหดหรือเบียดแน่นเกินไป ก็ควรตกแต่งปรับรูปทรงให้ดีขึ้น โดยใช้วิธีถือปลายด้ายข้างละมือทั้ง 2 คน แล้วขยับเขยื้อนดึงด้ายไปมาเล็กน้อย มาลัยก็จะคลายขยายตัวออกได้แต่ไม่ควรดึงมาก จะทำให้มาลัยยืดยานเกินไปก็เสียรูปทรงได้เช่นกัน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**ใบความรู้**

เรื่อง มาลัยซีก ..........................................................................................................................................................................

**จุดประสงค์การเรียนรู้**

 1.บอกความหมายของคำว่า มาลัยซีกได้

 2.เลือกดอกไม้ ใบไม้ มาร้อยมาลัยซีกได้

 3.บอกวัสดุอุปกรณ์ที่ใช้ในการร้อยมาลัยซีกได้

 4.บอกขั้นตอนในการร้อยมาลัยซีกได้

 5.บอกหน้าที่ใช้สอยของมาลัยซีกได้

 6.ร้อยมาลัยซีกได้

**สาระการเรียนรู้**

 **มาลัยซีก**

 มาลัยซีกหรือเสี้ยว หมายถึง มาลัยที่ร้อยให้มีลักษณะรูปทรงตามขวางเพียงครึ่งวงกลมหรือน้อยกว่า ซึ่งมีหลายขนาดด้วยกัน เช่น มาลัยซีกสามหลัก มาลัยซีกห้าหลัก มาลัยซีกเจ็ดหลัก และ มาลัยซีกเก้าหลัก

 มาลัยซีกขนาดเล็กที่สุด หรือเรียกมาลัยเสี้ยว หรืออาจเรียกว่า มาลัย 2 – 1 ก็ได้ คือ มาลัยซีกสามหลัก

 มาลัยซีกที่มีขนาดใหญ่ที่สุด คือ มาลัยซีกสิบเอ็ดหลัก หรืออาจเรียกว่า มาลัย 6 – 5 ก็ได้

 การเรียกชื่อมาลัยแต่ละชนิดนั้น จะเรียกตามลักษณะแนวตามยาวเป็นหลัก เช่น มาลัยซีกสามหลัก มาลัยซีกห้าหลัก มาลัยซีกเจ็ดหลัก มาลัยซีกเก้าหลัก แต่บางคนจะเรียกสั้น ๆ ว่า ซีก 3 , ซีก 5 , ซีก 7

ซีก 9 และบางครั้งก็เรียกตามลักษณะของการร้อยเช่น 2 – 1 ( สองหนึ่ง ) มาลัย 3 – 2 , มาลัย 4 – 3

 และมาลัย 5 – 2

 ดอกไม้ที่นิยมใช้ร้อยมาลัยซีกโดยทั่วไป ได้แก่ ดอกกุหลาบ ดอกพุด กลีบดอกรัก แกนกลางดอกรัก เปลือกดอกรัก และดอกมะลิ

 ดอกไม้ ใบไม้ที่นิยมร้อยเป็นลายมาลัยซีก ได้แก่ ดอกกะเม็ง ดอกผกากรอง ( ดอกตูม ) และใบไม้ต่าง ๆ ที่ใช้สำหรับร้อยมาลัย

 มาลัยซีกมี 2 แบบ คือ แบบพื้นล้วน ๆ และแบบมีลาย

 **วิธีการร้อยมาลัยซีก มีหลักสำคัญดังนี้**

 1.จะต้องเริ่มต้นร้อยจำนวนกลีบมาก และจบการร้อยด้วยจำนวนกลีบน้อยเสมอ เช่น มาลัยซีกเจ็ดหลัก จะต้องเริ่มร้อยแถวแรก = 3 กลีบ แถวที่ 2 = 2 กลีบ

 2.แต่ละแถวจะต้องร้อยให้กลีบสับหว่างกันเสมอ

 3.พยายามเลือกกลีบขนาดเท่า ๆ กัน และเวลาร้อยจะต้องส่งกลีบให้เท่ากันทุกกลีบและทุกแถวด้วย เมื่อเวลาร้อยเสร็จแล้ว จะเห็นเป็นแนวหรือแถวตามยาวขึ้นไปอย่างชัดเจนเป็นระเบียบสวยงาม ซึ่งเรียกว่าหลักนั่นเอง

*วิธีทำ*

 **แถวที่ 1** กุหลาบ 3 ร้อยเรียงต่อกันในลักษณะไม่เกินครึ่งวงกลม

**มาลัยซีกห้าหลัก หรือ มาลัย 3 – 2**

แถวที่ 14 0 0

แถวที่ 13 0 0 0

แถวที่ 12 0 0

แถวที่ 11 0 0 0

แถวที่ 10 0 0

แถวที่ 9 0 0 0

แถวที่ 8 0 0

แถวที่ 7 0 0 0

แถวที่ 6 0 0

แถวที่ 5 0 0 0

แถวที่ 4 0 0

แถวที่ 3 0 0 0

แถวที่ 2 0 0

แถวที่ 1 0 0 0

หลักที่ 1 2 3 4 5

0= กลีบกุหลาบ หรือดอกพุด หรือดอกมะลิ

 **แถวที่ 2** กุหลาบ 2ร้ อยเรียงต่อกัน โดยกลีบแรกอยู่ระหว่าง

 กุหลาบกลีบที่ 1 กับ 2 ของแถวที่ 1 และกลีบที่ 2 ร้อยอยู่

 ระหว่างกุหลาบกุหลาบกลีบที่ 2 กับ 3 ของแถวที่ 1

 **แถวที่ 3,5,7,9,11 และ 13** ร้อยเหมือนแถวที่ 1

**แถวที่ 4,6,8,10,12 และ 14** ร้อยเหมือนแถวที่ 2

**หมายเหตุ** จะร้อยจำนวนกี่แถวก็ได้ย่อมแล้วแต่ความยาวที่ต้องการ แต่ควรจบลงด้วยแถวกุหลาบ 2 เสมอ เพื่อเวลาผูกรัดจะได้ต่อกันพอดี

**หน้าที่ใช้สอยของมาลัยซีก**

 1.ใช้รัดปิดรอยต่อมิให้เห็นปม หรือความไม่เรียบร้อย

 2.ใช้คล้องต่อกันเป็นมาลัยลูกโซ่

 3.ใช้ทำเป็นมาลัยลูกโซ่

 4.ใช้ทำเป็นมาลัยเถา

 5.ใช้ผูกรัดทำเป็นดอกทัดหู

 6.ใช้ผูกรัดทำเป็นดอกไม้สำหรับปักแจกัน หรือ จัดดอกไม้

 แบบต่าง ๆ

 7. ใช้รัดมวยผม

 8.ใช้เป็นส่วนประกอบตกแต่งงานประดิษฐ์ดอกไม้สดของ

 ไทยบางอย่าง

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*